Pare-se că baba cu colaci a PSD va fi silită să își ia un an sabatic în anul 2019 și aceasta fiindcă ministrul de Finanțe, dl. Eugen Orlando Teodorovici, a ajuns, în fine, la concluzia, că România nu poate trăi infinit pe datorie. Și că s-a cam ajuns la fundul sacului.

Se înmulțesc indiciile potrivit cărora legea salarizării unitare, cu măririle ei fanteziste scornite de pixul Liei Olguța Vasilescu la ordinul lui Liviu Dragnea, va fi pusă în cui în anul care vine. Că fanteziile lui Dragnea și ale acoliților domniei-sale menite să cumpere conștiințele românilor și să nu-i facă să bage de seamă mersul triumfal spre dezastru al țării sau abandonurile multiplicate de la conduita democratică au costuri mult prea ridicate. Se mai pare însă și că nimeni din Europa nu mai înghite basmul cu cocoșul roșu al guvernului de la București, adică creșterea economică fantasmagorică ori faptul că țara unde d-na Viorica Vasilica Dăncilă joacă prost, diletant și iresponsabil rolul de prim-ministru ar fi Tigrul economic al continentului.

Au existat și până acum nenumărate semnale de alarmă. Trase de economiști de seamă, de Banca Națională (zilele trecute aceasta a luat măsuri drastice referitoare la creditare și pragul îndatorării individuale), de personalități ale Opoziției, de președintele Iohannis. Toate au fost luate în derâdere, persiflate fie de d-na Olguța Vasilescu, fie de d-na Viorica Dăncilă, fie chiar de dl. Dragnea însuși. Care au preferat aparițiile televizate, cu grafice și scheme măsluite, cu temeneli din partea realizatorilor de la România tv, Antena 3 și TVR 1, realismului economic. Au fost ascunse sub preș toate evidențele, nu s-a ținut cont de alarmele trase în fața faptului că ne împrumutăm peste marginile iertate și că deja se înregistrează probleme în plata salariilor din instituțiile bugetare, îndeosebi din Universități, unde s-au operat, în disperare de cauză, tăieri ilegale. Pentru începutul lui ianuarie se așteaptă suprimări masive de posturi în învățământul preuniversitar, tot la fel cum nu sunt defel excluse închideri de spitale. Semn clar că una e pixul și mina de culoare roz a acestuia și alta realitatea bugetară. Dar și că prestigitațiile, unele de-a dreptul ridicole ale ANAF-ului condus de protejatul d-lui Dragnea, tot mai penibilul domn Ionuț Mișa, nu pot sub nici o formă acoperi golurile din vistieria țării.

Ministrul Finanțelor, dl. Eugen Orlando Tedorovici, cu surâsurile sale ciocolatii de vedetă de cinema din anii 70 rătăcită în zilele noaste, desprinsă de pe coperta revistei Cinema din vremea directoratului d-nei Ecaterina Oproiu, nu mai știe cum să îndulcească pilula din ce în ce mai amară pe care vor trebui obligatoriu să o înghită bugetarii. Joacă la două capete precum liderii comuniști de odinioară, se angajează ferm față de Comisia Europeană, însă pentru presa din țară declară că înghețarea salariilor bugetarilor și punerea la păstrare a legii iresponsabile a d-nei Olguța nu înseamnă decât un scenariu.

Scenariul acesta poate să ascundă însă și o mare ticăloșie cu caracter electoral. Adică închiderea provizorie a sacului pentru ca acesta să fie redeschis în anul 2020, cu ocazia alegerilor locale și parlamentare. Când baba cu colaci ai PSD-lui se va întoarce din anul ei sabatic cu gândul că va mai putea păcăli o dată românii. Făcând abstracție de faptul că ulciorul nu merge de multe ori la apă.